**INFORMATĪVAIS ZIŅOJUMS**

par Eiropas Savienības Konkurētspējas ministru padomes 2016. gada 29. februāra sanāksmē izskatāmajiem jautājumiem

2016. gada 29. februārī Briselē (Beļģijā) notiks kārtējā Eiropas Savienības (turpmāk – ES) Konkurētspējas ministru padomes sanāksme iekšējā tirgus un rūpniecības jautājumos. Sanāksmē tiks izskatīti šādi Ekonomikas ministrijas, Kultūras ministrijas, Tieslietu ministrijas un Zemkopības ministrijas kompetencē esoši jautājumi:

**1. Konkurētspējas pārbaude: pašreizējais ekonomiskais stāvoklis**

*= Eiropas Komisijas (turpmāk –EK) sniegta informācija*

*= Viedokļu apmaiņa*

Īstenojot iepriekšējo prezidentūru ES Padomē laikā lemto, Luksemburgas prezidentūras ietvaros tika pilnveidotas ES Konkurētspējas ministru padomes darba metodes. Šim nolūkam tika attīstīta t.s. "konkurētspējas pārbaužu"[[1]](#footnote-1) pieeja. Konkurētspējas pārbaužu nolūks ir sniegt par ES konkurētspējas jautājumiem atbildīgajiem ministriem aktuālo novērtējumu ekonomisko procesu attīstībā, raugoties no dažādiem konkurētspēju raksturojošiem aspektiem.

Par konkurētspējas pārbaudes tematisko virzienu šajā sanāksmē Nīderlandes prezidentūra sadarbībā ar EK ir izvēlējusies pieeju finansējumam uzņēmējdarbībai un ātri augošo uzņēmumu *(scale-up)* attīstību. Kā ierasts, šajā jautājumā paredzētas spontānas diskusijas bez iepriekš sagatavotiem diskusiju jautājumiem.

Finanšu resursu pieejamība ir svarīga ekonomikas attīstībai, jo investīcijas komercdarbībā ļauj paaugstināt tautsaimniecības efektivitāti un konkurētspēju, nodrošinot ekonomikas straujāku izaugsmi. Ierobežota pieeja apgrozāmajam un kapitāla finansējumam ir nozīmīgs šķērslis uzņēmējdarbības aktivitātes un konkurētspējas palielināšanai maziem un vidējiem uzņēmumiem (turpmāk – MVU), kā arī jaunizveidotu uzņēmumu vidū, it sevišķi inovatīviem un augošiem uzņēmumiem.

Ekonomikas ministrijas 2014. gadā veiktajā tirgus nepilnību izvērtējumā[[2]](#footnote-2) tika analizēti dažādi finanšu avoti, kas pieejami MVU attīstībai, kā arī šķēršļi, kas kavē to plašāku izmantošanu. Attiecībā uz kopējo Latvijas finanšu ekosistēmu novērtējums uzsver vairākus trūkumus, piemēram, MVU bieži vien ir nepietiekami informēti par dažādiem pieejamiem finansēšanas instrumentiem; uzņēmumos nereti trūkst laba korporatīvā pārvaldības prakse un uzņēmumu vadībai nav zināšanu par finansējuma piesaistīšanas iespējām, tādejādi apgrūtinot sadarbību ar potenciālajiem investoriem.

Izvērtējumā identificētas Latvijas kapitāla tirgus nenosegtās vajadzības – mikrokreditēšana, banku aizdevumi, līzings un faktorings, eksporta kredīts, riska kapitāla fondi, komerceņģeļu finansējums, akseleratora fondi, mezanīna aizdevumi, kā arī uzņēmumu restrukturizēšanas finansējums. Tas norāda uz nepieciešamību attīstīt kapitāla tirgu un finanšu instrumentu daudzveidību, kas atbilst 2015. gadā iznākušās Kapitāla tirgu savienībasizveides mērķiem un EK rīcības plānā piedāvātajiem darbības virzieniem un pasākumiem.

**Latvijas nostāja:**

Latvija uzskata, ka finansējuma pieejamībai ir būtiska loma konkurētspējas veicināšanā, lai sekmētu inovācijas. Īpaši svarīgi ir nodrošināt pieeju finansējumam MVU.

Latvija atzinīgi vērtē EK iniciatīvu Kapitāla tirgus savienības izveidei, kas mazinās finanšu tirgu sadrumstalotību, dažādos finansējuma avotus (t.sk. attiecībā uz kolektīvā/pūļa finansējumu *(crowdfunding)*), sekmēs pārrobežu kapitāla plūsmu un uzlabos piekļuvi finansējumam uzņēmējdarbībai.

Latvijas kapitāla tirgus attīstībai ir būtiski īstenot pasākumus, kas ir piemēroti finanšu instrumentu nodrošināšanai jaunizveidotajiem uzņēmumiem, kā arī veicina privātos un publiskos ieguldījumus.

Publiskais finanšu tirgus ir viens no finansējuma avotiem, kas ir nepietiekami izmantots ES kopumā un arī Latvijā. Apzinoties dažādus cēloņus un apstākļus, publiskā tirgus attīstību kavē arī neatbilstošas regulējuma prasības un atšķirības starp dalībvalstīm. Kapitāla tirgus izveidei jābūt pakāpeniskai un tās izveidē jāņem vērā dažādie dalībvalstu kapitāla tirgus attīstības līmeņi.

Latvija uzskata, ka analizējot konkurētspēju ir būtiski apskatīt datus kā dalībvalstu, tā arī ES līmenī kopumā un vidējos rādītājus. Svarīgi ir analizēt ES un dalībvalstu konkurētspējas rādītājus, salīdzinot tos ar galvenajām ES partnervalstīm, tādām kā ASV, Ķīna, Japāna un Krievija.

**2. Konkurētspējas integrēšana: Aprites ekonomikas pakotne**

*= Politikas debates*

Aprites ekonomikas jautājums jau pāris gadus ir ES darba kārtībā. 2014. gada 2. jūlijā EK nāca klajā ar paziņojumu "Uz aprites ekonomiku: bezatkritumu programma Eiropai" un grozījumiem ar atkritumu apsaimniekošanu saistītajās direktīvās. Šis pirmais priekšlikums bija ļoti ambiciozs un lika pārāk lielu uzsvaru tikai uz atkritumu apsaimniekošanu. 2015. gada 10. martā EK atsauca direktīvu grozījumu projektu un paziņoja, ka papildinās priekšlikumu, aptverot visu produktu aprites ciklu.

2015. gada 2. decembrī EK nāca klajā ar jaunu priekšlikumu. Tas ietver paziņojumu "Noslēgt aprites loku – ES rīcības plāns pārejai uz aprites ekonomiku", detalizētu rīcības plānu un grozījumus ar atkritumu apsaimniekošanu saistītajās direktīvās (turpmāk – Aprites ekonomikas pakotne).

Aprites ekonomikas pakotne paredz apņemšanās saistībā ar ekodizainu, stratēģisko pieeju attīstību plastmasai un ķimikālijām, inovatīvu projektu finansēšanas inicatīvu ES Horizonts 2020 (*Horizon 2020)* pētījuma programmas ietvaros un noteiktas rīcības tādās jomās kā plastmasa, pārtikas atkritumi, celtniecība, kritiskie izejmateriāli, ražošanas un ieguves atkritumi, patēriņš un publiskais iepirkums. Ilgākā laika posmā EK ir paredzējusi izstrādāt tiesību aktu priekšlikumus arī par mēslošanas līdzekļiem un ūdens atkārtotu izmantošanu. Savukārt, lai sekmētu virzību uz aprites ekonomiku, paredzēti arī horizontālie instrumenti inovāciju attīstībai un investīciju jomā.

Aprites ekonomikas pakotnē piedāvātās rīcības skar visu vērtību ķēdi, no ražošanas līdz patēriņam, produktu labošanai un pārveidei, atkritumu apsaimniekošanai un otrreizējām izejvielām, kas tiek novirzītas atpakaļ ekonomikā.

Nīderlandes prezdentūra plāno izvērst diskusijas ES Konkurētspējas ministru padomē un ES Vides ministru padomē, lai Aprites ekonomikas pakotnes rīcības plānu vērtētu kā no ekonomiskajiem, tā vides aspektiem. Diskusijas būs kā ieguldījums ES Padomes secinājumiem par pakotnes rīcības plānu, ko plāno pieņemt š.g. 20. jūnija ES Vides ministru padomē.

Izvirzītie jautājumi diskusijām ES Konkurētspējas ministru padomes sanāksmē:

*(1) Kādām rīcībām (piemēram, atbalsts inovācijām, kuras veicina resursu efektivitāti, šķēršļu samazināšana izejmatreriālu atkalizmantošanas tirgus attīstībai, eko-dizaina ieviešanas veicināšana, labāka regulējuma instrumentu izmantošana) jābūt prioritārām, lai atvērtu aprites ekonomikas potenciālu ekonomikas izaugsmei un darba vietu radīšanai?*

*(2) Tā kā ES Konkurētspējas ministru padomei ir dots mandāts nodrošināt konkurētspējas integrēšanu, kādi ir ES Konkurētspējas ministru padomes ieteikumi ES Vides ministru padomei aprites ekonomikas izaicinājumiem. Kuri no izaicinājumiem būtu jārisina vispirms un kādā veidā būtu jāorganizē rīcības plāna ieviešana, lai sekmīgāk tiktu galā ar izaicinājumiem?*

**Latvijas nostāja:**

Saskaņā ar 2016. gada 19. janvārī Ministru kabinetā apstiprināto Latvijas nacionālo pozīciju Nr. 1 "Par Eiropas Komisijas paziņojumu "Noslēgt aprites loku – ES rīcības plāns pārejai uz aprites ekonomiku" Latvija atbalsta Aprites ekonomikas pakotnes mērķi panākt resursu efektivitāti un virzību uz aprites ekonomiku.

Ir svarīgi Aprites ekonomikas pakotni vērtēt ne tikai no vides aizsardzības, bet arī no rūpnieciskās konkurētspējas aspekta. Ir jāparedz pakāpeniska pāreja uz aprites ekonomiku, lai uzņēmējiem un patērētājiem netiktu radītas jaunas izmaksas un papildus slogs.

Aprites ekonomikas regulējam būtu jāsekmē inovācijas, jaunu biznesa modeļu veidošanās un izmantošana, kā arī uzņēmēju un pētnieciskā sektora sadarbība.

Piekrītam, ka aprites ekonomika ir aplūkojama kopumā, apskatot visus produktu dzīves cikla posmus, neizceļot vai neskatot atrauti tikai kādu atsevišķu posmu.

Jebkādām jaunām prasībām būtu jāveido ieguvumi attiecībā uz atvieglotu pieeju otrreizējām izejvielām. Uzskatām, ka kritisko izejvielu jomā nepieciešamas ES, nevis dalībvalstu līmeņa aktivitātes. Nepieciešams nodrošināt, lai otrreiz izmantojamo izejvielu pārstrāde nerada papildus finansiālo slogu gala patērētājam. Turklāt otrreizējo izejvielu iegūšanai no pirmreizējā materiāla ir jābūt maksimāli tuvu ražotājam.

Tāpat ir jāturpina darbs, lai uzlabotu ‘atkritumu’ un ‘otrreizējo izejvielu’ definīcijas un būtu skaidri saprotams to nošķīrums.

Latvijai ir svarīgi, lai pasākumi attiecībā uz aprites ekonomiku, ieskaitot jebkādas iniciatīvas produktu izstrādes jomā:

1) ievērotu subsidiaritātes un labāka regulējuma principus;

2) neuzliktu slogu patērētājiem un uzņēmumiem, un veicinātu ekonomisko izaugsmi;

3) atbalstītu brīvprātīgas pieejas izmantošanu, kur ar to palīdzību iespējams sasniegt līdzvērtīgus mērķus.

Atbalstām produkta izstrādes ietvaros veikt izmaiņas Ekodizaina direktīvā, iestrādājot tajā plašākus aprites ekonomikas elementus, veicinot produktu labošanu, ilgstošāku lietošanu un uzlabotu pārstrādi.

**3. Tērauda rūpniecība: aktuālā situācija un turpmākie pasākumi**

*= EK un prezidentūras sniegta informācija*

*= Viedokļu apmaiņa*

Strauji pasliktinoties situācijai ES tērauda nozarē un samazinoties ES tirgus daļai pasaules tērauda tirgū no 22% (2001. gadā) līdz 10%, 2015. gada 9. novembrī Briselē notika ārkārtas ES Konkurētspējas ministru padomes sanāksme iekšējā tirgus un rūpniecības jautājumos. Sanāksmes mērķis bija rast iespējamos risinājums Eiropas tērauda rūpniecības nozares atbalstam un cīņai pret negodīgu konkurenci no Dienvidaustrumu Āzijas valstu puses.

Rūpniecības ministri pārrunāja nepieciešamību sekmēt un paātrināt ES negodīgas tirdzniecības prakses izmeklēšanu, veikt enerģijas cenu izpēti un to ietekmi uz industriju, īstenot ES Emisiju kvotu tirdzniecības sistēmas (ETS) reformu u.tml.

Kopš ārkārtas ES Konkurētspējas ministru padomes sanāksmes 2015. gada 9. novembrī:

* ir notikuši vairāki pasākumi par energoietilpīgo nozaru konkurētspējas jautājumiem. Proti, 2015. gada 18. decembrī notika EK rīkota Augsta līmeņa darba grupas diskusija ar energoietilpīgajām nozarēm, bet 2016. gada 15. februārī aizvadīta Energoietilpīgo nozaru konference. Abos pasākumos diskusiju fokusā bija ieguldījumi, Aprites ekonomikas pakotne, inovācijas, finansēšanas iespējas, enerģijas cenu un ārējās tirdzniecības jautājumi.
* EK Tirdzniecības ģenerāldirektorāts 2016. gada 10. decembrī ir uzsācis sabiedrisko apspriešanu par iespējamām izmaiņām metodoloģijā, kuru izmanto, lai tirdzniecības aizsardzības instrumentu izmeklēšanā konstatētu dempingu. Apspriešana ilgs līdz aprīļa beigām, pēc kuras š.g. vasarā gaidāms EK izvērtējums. Jautājums ir saistīts ar ES rīcību attiecībā uz tirgus ekonomikas statusa piešķiršanu Ķīnai. Saskaņā ar Ķīnas iestāšanās protokolu Pasaules Tirdzniecības organizācijā pēc 2016. gada 11. decembra tirgus ekonomikas statuss piemērojams antidempinga pārbaudēs, kā rezultātā samazināsies turpmāk noteikto ES pretpasākumu svars.
* septiņas ES dalībvalstis (Francija, Vācija, Itālija, Lielbritānija, Luksemburga, Beļģija un Polija) ir parakstījušas vēstuli EK, kurā atkārtoti tiek norādīts uz problēmām tērauda rūpniecībā un EK tiek aicināta īstenot steidzamus pasākumus ārējās tirdzniecības, kā arī enerģētikas un klimata politiku ietvaros, lai nodrošinātu tērauda nozares saglabāšanu Eiropā.

**Latvijas nostāja:**

Ņemot vērā situācijas saasinājumu tērauda nozarē, Latvija uzskata, ka nepieciešama regulāra ES līmeņa analīze par situācijas attīstību tērauda nozarē. Šāda analīze un pārstrukturēšanas iespēju prognozēšana mazinātu potenciāli sāpīgākas ekonomiskās un sociālās sekas nākotnē.

Latvija uzskata, ka primāri nepieciešams pabeigt darbu pie ES tirdzniecības aizsardzības instrumentu modernizācijas. Nav pieļaujams, ka antidempinga un pretsubsīdiju pasākumu izmeklēšanas procedūra ilgst vairāk nekā gadu, liedzot iespēju gūt labumu no instrumentiem, kas vērsti godīgas konkurences nodrošināšanai un negodīgas tirdzniecības prakses izskaušanai.

ES līmenī nepieciešami pasākumi arī citās politikas jomās, kas palīdzētu celt tērauda sektora starptautisko konkurētspēju. Tā, piemēram, būtisks ir sabalansēts ETS reformas iznākums un izvērtējams būtu priekšlikums par reversās PVN maksāšanas kārtību izejvielu (tērauda un metāla lūžņu) iepirkumiem un gatavās produkcijas tirdzniecībā.

Kā vidēja termiņa pasākums atbalstāma ES līmeņa tērauda nozares modernizācijas fonda izveide, kas specifiski risinātu tērauda ražošanas sektora grūtības. Šāda fonda izveide sniegtu ieguldījumu tērauda ražošanas nozares konkurētspējas saglabāšanā, palīdzot nozares uzņēmumiem efektivizēt ražošanas procesus, uzstādīt jaunākas un energoefektīvākas iekārtas, paplašināt ražotās produkcijas sortimentu, ieviest energoauditu un energovadības sistēmas, kā arī finansēt rūpniecības izmēģinājuma projektus ar mērķi samazināt CO2 emisijas. Fonds būtu izmantojams arī jau modernizēto iekārtu ekspluatācijā vai kā atbalsts modernāko iekārtu saražotajai produkcijai t.sk. otrreizējo produktu pārstrādes veicināšanai.

**4. Eiropas semestris – dalībvalstīm adresēto specifisko rekomendāciju izpilde šķēršļu novēršanai pakalpojumu nozarē**

*= Prezidentūras sniegta informācija*

Šajā jautājumā plānotas diskusijas ministru pusdienās. Jautājums iekļauts, ņemot vērā, ka 2015. gada ikgadējā izaugsmes ziņojumā tika norādīts uz nepieciešamību uzlabot ES ekonomiskās politikas pārvaldību, t.sk. pievērst pastiprinātu uzmanību valstu reformām pakalpojumu nozarē.

Ir plānots, ka šīs diskusijas papildinās ECOFIN, EPSCO un citu Padomes formātu debates un sekmēs pieredzes apmaiņu dalībvalstu starpā rekomendāciju labākai ieviešanai.

EK vērtējumā specifisko rekomendāciju ieviešana ES Vienotā tirgus pakalpojumu sadaļā dalībvalstīs ir lēna un neapmierinoša. Lai ieviestu rekomendācijas pakalpojumu nozarē, EK šobrīd apsver iespēju aktīvāk strādāt pārkāpumu procedūru ietvaros. Tā plāno pastiprinātu uzmanību turpmāk pievērst arī rekomendāciju izstrādei būvniecības nozarē, kam līdz šim Eiropas semestra ietvaros nav pievērsta pietiekama uzmanība.

Jāatzīmē, ka Latvijai no 2011. gada nav bijušas rekomendācijas, kas skartu pakalpojumu jomu klasiskā izpratnē. 2013.-2014. gadā Latvija saņēma rekomendāciju saistībā ar tīkla nozarēm, t.i. paātrināt gāzes un elektrības starpsavienojumu attīstību ar ES kaimiņvalstīm, ar mērķi diversificēt enerģijas avotus un veicināt konkurenci. Attiecībā uz šīs rekomendācijas izpildi ir sasniegts daļējs progress.

**Latvijas nostāja:**

Latvija novērtē ES Konkurētspējas padomes iesaisti Eiropas semestra procesa izvērtēšanā un atbalsta arī turpmāku viedokļu un labo piemēru apmaiņu dalībvalstu specifisko rekomendāciju īstenošanā.

Latvija uzskata, ka šķēršļu izskaušana ES Vienotā tirgū ir aizvien būtiskāka stratēģisko investīciju piesaistei un Investīciju plāna veiksmīgai īstenošanai.

Eiropas semestra procesam būtu jāveicina reformu process dalībvalstīs. Nozīmīgām strukturālām reformām, kas sevī ietver arī sabiedrības informēšanu un viedokļu apmaiņu, ir vajadzīgs pietiekams laiks to īstenošanai. Jāapzinās, ka nozīmīgas un visaptverošas reformas nevar ieviest ierobežotā termiņā.

Tāpat Latvija uzskata, ka rekomendāciju izpildē liela nozīme ir arī attiecīgo valdību izvirzītām prioritātēm. Tām saskanot, reformu īstenošana neizpaliks.

**5. Padomes secinājumu projekts par Vienotā tirgus stratēģiju precēm un pakalpojumiem**

*= Politikas debates*

*= Apstiprināšana*

2015. gada 28. oktobrī EK nāca klajā ar paziņojumu "Vienotā tirgus pilnīgošana – plašākas iespējas cilvēkiem un uzņēmumiem" (t.s. Vienotā tirgus stratēģija).

Lai formulētu vienotu ES Padomes nostāju par publicētajā Vienotā tirgus stratēģijā ietvertajiem pasākumiem un iezīmētu ES Padomes prioritātes, Nīderlandes prezidentūra izstrādāja Padomes secinājumu projektu par Vienotā tirgus stratēģiju, kuru plānots apstiprināt š.g. 29. februāra ES Konkurētspējas ministru padomē.

Padomes secinājumos ir noteikti trīs prioritārie rīcības virzieni:

MVU un jaunizveidotie uzņēmumi (*start-ups*);

Pakalpojumu sektora attīstība ar nepamatotu šķēršļu novēršanu pārrobežu tirdzniecībā;

Esošo noteikumu efektīva piemērošana ES Vienota tirgus stiprināšanas nolūkos.

Minētajos virzienos tika noteikti attiecīgie mērķi un nepieciešamība EK izstrādāt mērķtiecīgus un ambiciozus pasākumus, kas būtu ar lielu pievienoto vērtību.

Diskusijas par Padomes secinājumu projektu notika trīs ES Padomes Izaugsmes un konkurētspējas darba grupas sanāksmēs, un š.g. 17. februāra *COREPER I* līmeņa sanāksmē tika panākta vienošanās faktiski par visiem atvērtajiem jautājumiem Padomes secinājumu projekta tekstā, izņemot vienu – konkrētiem uzstādījumiem Vienotā tirgus stratēģijā paredzētajai iniciatīvai par "pakalpojumu pasēm" (*Services Passports*) Padomes secinājumu projekta 11.punktā, kas paredz, ka "pakalpojumu pase" būtu efektīvs instruments, lai *risinātu pastāvošās regulatorās barjeras dalībvalstīs un veicinātu savstarpējās atzīšanas principus prioritārajos pakalpojumu sektoros*. Ņemot vērā jautājuma svarīgumu un dalībvalstu atšķirīgos viedokļus, ir paredzētas ministru līmeņa diskusijas par šo secinājumu sadaļu.

"Pakalpojum pasei" jānodrošina, ka ar tās palīdzību tiek mazinātas dalībvalstu regulatīvo atšķirību un administratīvo prasību radītās barjeras un ar tās palīdzību jānodrošina brīvāka pieeja uzņemošās valsts pakalpojumu tirgum, pamatojoties uz to, ka pakalpojumu sniedzējs jau savās valstī ir izpildījis attiecīgas likumdošanas prasības un uzņemošai valstij nebūt jāpiemēro savas procedūras atkārtoti.

"Pakalpojumu pasu" īstenošanai ir paredzēts, ka EK izstrādās tiesību akta priekšlikumu, lai Eiropā ieviestu skaidrību par piemērojamajām prasībām, uzņēmumam sniedzot pārrobežu pakalpojumus. Uzņēmēji "pakalpojumu pasi" varētu izmantot, kā dokumentu, lai pierādītu, ka būtiskās prasības ir izpildītas, lai nodarbotos ar pakalpojumu sniegšanu citā dalībvalstī.

**Latvijas nostāja:**

Vispārējā Latvijas nostāja par Vienotā tirgus stratēģiju un tajā ietvertajiem pasākumiem un iniciatīvām ir ietverta Latvijas nacionālajā pozīcijā Nr. 1 "Vienotā tirgus pilnīgošana – plašākas iespējas cilvēkiem un uzņēmumiem", kas apstiprināta Ministru kabinetā 2015. gada 24. novembrī un Saeimas Eiropas lietu komisijā 2015. gada 26. novembrī.

Latvijai ir svarīga ES Vienotā tirgus pilnvērtīga darbība, jo tas ir Latvijas lielākais eksporta tirgus. Attiecīgi Latvijas ekonomiskās izaugsmes un ilgtermiņa stabilitātes nodrošināšanai ir ļoti būtiski, lai ES Vienotais tirgus attīstītosun darbotos.

Ņemot vērā, ka pakalpojumu pārrobežu tirdzniecības attīstību ES Vienotajā tirgū kavē virkne regulatīvo šķēršļu, svarīgi veicināt to samazināšanu, kā arī veikt citus pasākumus, lai nodrošinātu vienas valsts pakalpojumu sniedzēju iespējas brīvi piekļūt un darboties citas dalībvalsts tirgū, tai skaitā, caur plašāku savstarpējās atzīšanas principa piemērošanu.

Latvijai būtiski, lai Padomes secinājumos būtu pēc iespējas konkrētāki un ambiciozāki formulējumi attiecībā uz veicamajām darbībām, t.sk. attiecībā uz "pakalpojumu pases" iniciatīvu, kas dotu praktiskus ieguvumus pārrobežu pakalpojumu sniedzējiem.

Latvija aicina "pakalpojumu pasu" sistēmas izveidei pieiet atbildīgi un ambiciozi, lai netiktu radīta tāda administratīvās sadarbības sistēma, kura nedod ieguvumus. Latvija uzskata, ka vājinot "pakalpojumu pases" ambīciju līmeni, var novest pie tā, ka, elektronizējot un padarot pieejamākas uzņemošās dalībvalsts likumdošanas un administratīvās prasības, tiktu faktiski "leģitimizētas" pastāvošās barjeras ES Vienotajā tirgū. Tāpat, būtu jāizvairās no situācijas, kad padarot "pakalpojumu pases" brīvprātīgas uzņēmējiem tās izmantot, to pieprasīšana nepārvēršas par obligātu prasību no valsts iestāžu puses. Svarīgi, lai instrumenta piemērošana praksē norit maksimāli izmantojot esošos resursus.

Līdz ar to Latvija aicinās atbalstīt augstu ambīciju uzstādīšanu "pakalpojumu pases" izstrādei.

Savukārt, ja arī diskusiju rezultātā dažādās dalībvalstu nostājas par "pakalpojumu pases" iniciatīvu turpina būt par šķērsli Padomes secinājumu projekta apstiprināšanai, Latvija kompromisa nolūkā var apsvērt izrādīt elastību un atbalstīt Padomes secinājumu apstiprināšanu bez konkrētas norādes par savstarpējo atzīšanu, paužot nožēlu, ka ar vāju ES līmeņa iniciatīvu izpildījumu būs grūti sasniegt tik ļoti nepieciešamo progresu ES vienotā pakalpojumu tirgus funkcionēšanā. Nepieciešamības gadījumā Latvija var paziņot par paziņojuma (deklarācijas) pievienošanu, aicinot to atbalstīt arī citas "līdzīgi domājošās dalībvalstis" vai arī atbalstīt citu dalībvalstu priekšlikumu šādam paziņojumam.

**6. Citi jautājumi:**

**a) Vienotais patents un Vienotā patentu tiesa *(Tieslietu ministrijas kompetence)***

*= Prezidējošās valsts sniegta informācija par aktuālo situāciju*

Šobrīd Vienotās Patentu tiesas Sagatavošanās komitejā notiek aktīva gatavošanās tiesas darbības uzsākšanai, kas provizoriski varētu būt 2017. gada 1. janvārī. Vienotās patentu tiesas izveides nolīgumu jau ir ratificējušas 9 valstis. Lai tiesa varētu uzsākt savu darbību, vismaz 13 dalībvalstīm (ieskaitot trīs valstīm ar lielāko spēkā esošo Eiropas patentu skaitu, t.i., Francijai, Vācijai un Apvienotajai Karalistei) ir jābūt ratificējušām Vienotās patentu tiesas izveides nolīgumu. Nepieciešamo ratifikāciju skaitu, ir plānots panākt šī gada laikā. Arī Latvija 2016. gada pirmajā pusē varētu ratificēt starptautiskos līgumus "Vienotās patentu tiesas izveides nolīgums"" un "Vienotās patentu tiesas Ziemeļvalstu-Baltijas valstu reģionālās nodaļas izveides nolīgums".

**Latvijas nostāja:**

Pieņemt zināšanai sniegto informāciju.

**b) Patenti/augu selekcionāru tiesības *(Zemkopības ministrijas kompetence)***

*= Prezidējošās valsts sniegta informācija*

2015. gada 25. martā Eiropas Patentu biroja paplašinātās apelācijas padomē tika pieņemti lēmumi, kas ļauj patentēt augu īpašības tomātiem un līdzīgi brokoļiem, pat ja tās ir iegūtas klasiskās selekcijas rezultātā.

Nīderlande jau iepriekš ir paudusi nožēlu par šo situāciju un uzskata, tas būtiski ietekmēs pārtikas ražošanu un pārtikas drošību. Vairākas dalībvalstis atbalstīja Nīderlandes ierosinājumu, un EK ierosināja pārskatīt Direktīvu Nr. 98/44 par izgudrojumu aizsardzību biotehnoloģijā.

**Latvijas nostāja:**

Pieņemt zināšanai sniegto informāciju.

Latvija uzskata, ka ar Eiropas Patentu biroja apelācijas lēmumu piešķirt patentu augu materiālam, kas iegūts, izmantojot klasiskās selekcijas metodes, ir padarītas neskaidras robežas starp aizsargājamām augu šķirnēm un patentiem.

Latvija uzskata, ka jāparedz iespēja grozīt Direktīvu Nr. 98/44 par izgudrojumu aizsardzību biotehnoloģijā, kurā ir regulētas attiecības starp selekcionāriem un patentu īpašniekiem. Grozījumos ir nepieciešams paredzēt skaidrus ierobežojumus, nosacījumus starp patentiem un augu šķirņu aizsardzības tiesībām.

Latvija uzskata, ka, pieļaujot augu īpašību patentēšanu, selekcijas darbs Latvijā un citās valstīs, kurās darbojas mazie selekcionāri, zināmā mērā tiktu ierobežots, jo patentētu materiālu nevar izmantot zinātniskiem mērķim.

Latvija uzskata, ka ir svarīgi saglabāt selekcionāriem pieeju citu radītām augu šķirnēm, jo selekcijas darbā ir nepieciešami resursi, lai nodrošinātu patērētāju izvēli un plašu šķirņu klāstu visiem klimatiskajiem apstākļiem.

**c) ES-ASV vienošanās par personas datu apmaiņu *(Tieslietu ministrijas kompetence)***

*= EK sniegta informācija par aktuālo situāciju*

Jautājums ir iekļauts sanāksmes dienas kārtībā pēc Vācijas delegācijas lūguma, lai saņemtu aktuālo informāciju par ES un ASV sarunu procesu attiecībā uz jaunu ietvaru transatlantiskajai datu apmaiņai un 2016. gada 2. februārī EK panākto politisko vienošanos sauktu par *EU–US Privacy Shield*, kas nodrošinās personas datu nodošanas mehānismu starp ES un ASV. Tiklīdz vienošanās tiks apstiprināta, tā aizstās līdzšinējo *Safe Harbour* ("Drošā patvēruma") shēmu.

Politiskā vienošanās paredz stingrus noteikumus un caurspīdīguma prasības ne tikai ASV uzņēmumiem, bet arī ASV valsts iestādēm un nodrošinās efektīvāku sūdzību izskatīšanas kārtību, aizsargājot personas tiesības uz privātumu. Vienošanās nodrošinās:

* regulāru ASV uzņēmuma uzraudzību, ko veiks ASV tirdzniecības departaments un gadījumā, ja uzņēmumi pārkāps privātuma noteikumus, tie tiks pakļauti sankcijām;
* skaidrus ierobežojumus un uzraudzības mehānismus ASV valsts iestāžu tiesībām piekļūt ES pilsoņu datiem (likumu piemērošanas un nacionālās aizsardzības nolūkos);
* ASV uzņēmumiem noteiktā laikā būs jāizskata ES pilsoņu sūdzības;
* ES pilsoņi varēs griezties Eiropas datu aizsardzības iestādēs, kas sadarbībā ar Federālo tirdzniecības komisiju, nodrošinās ES pilsoņu sūdzību izskatīšanu;
* iespēju Eiropas datu aizsardzības iestādēm iesniegt sūdzības ASV tirdzniecības departamentā un Federālā tirdzniecības komisijā;
* bezmaksas alternatīvu strīdu risināšanas mehānismu ES pilsoņiem;
* speciāli izveidotu Ombudu, kas izskatīs sūdzības par valsts izlūkošanas dienestu piekļuvi personas datiem;
* ikgadēju kopīgu ietvara izvērtējumu, kurā ir paredzēts iesaistīt arī ASV un ES datu aizsardzības ekspertus.

**Latvijas nostāja:**

Pieņemt zināšanai sniegto informāciju.

**d) Priekšlikums Eiropas Parlamenta un Padomes regulai par tiešsaistes satura pakalpojumu pārrobežu pārnesamības nodrošināšanu iekšējā tirgū *(Kultūras ministrijas kompetence)***

*= EK sniegta informācija*

Plānots, ka EK digitālās ekonomikas un sabiedrības komisārs G. Etingers sniegs informāciju par regulas priekšlikumu, ņemot vērā, ka 2016. gada maijā Padomē paredzētas politiskās debates par priekšlikumu.

Regulas priekšlikums[[3]](#footnote-3) ir viena no ES Digitālā vienotā tirgus stratēģijā Eiropai[[4]](#footnote-4) paredzētajām iniciatīvām, lai modernizētu autortiesību regulējumu ES. Šīs iniciatīvas mērķis ir radīt digitālā satura un pakalpojumu iekšējo tirgu. Ar šķēršļu novēršanu tiešsaistes satura pakalpojumu pārrobežu pārnesamībai tiek mēģināts novērst specifiskus šķēršļus satura pārrobežu pieejamībai, kas ir svarīga patērētājiem.

Ar regulas priekšlikumu paredzēts ieviest vienotu pieeju tam, lai nodrošinātu, ka pārnesamu tiešsaistes satura pakalpojumu abonenti ES var saņemt šos pakalpojumus, uz laiku uzturoties citā dalībvalstī (pārrobežu pārnesamība). Paredzēts, ka tiešsaistes satura pakalpojuma sniedzējam jānodrošina tiešsaistes satura pakalpojumu pārnesamība, ja pakalpojumi tiek piedāvāti par maksu (tieši vai netieši), kā arī, ja pakalpojumi tiek piedāvāti bez maksas un pakalpojumu sniedzējs ir verificējis abonenta pastāvīgās dzīvesvietas valsti.

**Latvijas nostāja:**

Pieņemt zināšanai sniegto informāciju.

Latvijas nostāja formulēta 2016. gada 11. februāra nacionālajā pozīcijā "Priekšlikums Eiropas Parlamenta un Padomes regulai par tiešsaistes satura pakalpojumu pārrobežu pārnesamības nodrošināšanu iekšējā tirgū".

Latvija kopumā atbalsta minēto regulas priekšlikumu. Latvija atbalsta mērķus:

1) uzlabot digitālā satura pakalpojumu pārrobežu pieejamību;

2) stiprināt ES iekšējo tirgu digitālā satura pakalpojumu jomā;

3) izmantot digitālās vides potenciālu un uzskata, ka regulas priekšlikums, kā viens no šo mērķu nodrošināšanas līdzekļiem, ir atbilstošs risinājums*.*

Vienlaikus Latvijai ir būtiski, lai regulas priekšlikuma gala redakcijā būtu atspoguļots līdzsvars starp patērētāju un tiesību īpašnieku un pakalpojumu sniedzēju interesēm, ņemot vērā pieprasījumu tirgū pēc tiešsaistes satura pakalpojumu pārnesamību.

**7. Latvijas delegācija**

|  |  |
| --- | --- |
| Delegācijas vadītājs: | **A. Ašeradens**, Ministru prezidenta biedrs, ekonomikas ministrs |
| Delegācijas dalībnieki: | **J. Štālmeistars**, vēstnieks, Latvijas Republikas pastāvīgā pārstāvja Eiropas Savienībā vietnieks;  **Z. Liepiņa**, Ekonomikas ministrijas valsts sekretāra vietniece;  **G.Eglītis,** Ekonomikas ministrijas Ministru prezidenta biedra, ekonomikas ministra padomnieks;  **L. Stauvere**, Ekonomikas ministrijas Eiropas Savienības un ārējo ekonomisko attiecību departamenta direktora vietniece;  **G. Zadraks**, Ekonomikas ministrijas Iekšējā tirgus departamenta direktora vietnieks;  **R. Celmiņš**, Ekonomikas ministrijas nozares padomnieks Latvijas Republikas Pastāvīgajā pārstāvniecībā Eiropas Savienībā;  **A. Upena**, Ekonomikas ministrijas nozares padomniece Latvijas Republikas Pastāvīgajā pārstāvniecībā Eiropas Savienībā. |

Iesniedzējs:

Ministru prezidenta biedrs, ekonomikas ministrs A. Ašeradens

Vīza:

Valsts sekretāra pienākumu izpildītājs,

valsts sekretāra vietnieks R. Aleksejenko

19.02.2016. 17:52

3513

L. Stauvere

67013008, Lita.Stauvere@em.gov.lv

M. Rone

67013265, Mara.Rone@em.gov.lv

1. Tulk. no angļu val. *"competitiveness check-up"* [↑](#footnote-ref-1)
2. LR Ekonomikas ministrija, "Pieejamība finansējumam *ex ante* izvērtējums", 24.11.2014., 9.lpp. [↑](#footnote-ref-2)
3. 13370/15 [↑](#footnote-ref-3)
4. Latvijas nacionālā pozīcija Nr. 1 "Par Eiropas Komisijas 2015. gada 6. maija paziņojumu "Digitālā vienotā tirgus stratēģija Eiropai"" (apstiprināta 08.12.2015. Ministru kabineta sēdē; prot. Nr.66, 56.§) [↑](#footnote-ref-4)